Wees op uitkyk vir nagemaakte entstof(Argieffoto: Unsplash) Die polisie het mense gemaan om bedag te wees op “gewetelose mense” wat entstof teen Covid-19 verkoop. “Geen goedgekeurde entstof is in hierdie stadium aanlyn of regstreeks te koop nie. Enigiemand wat hierdie medisyne koop, plaas hulself in gevaar en gee hul geld aan georganiseerde misdadigers,” het kol. Brenda Muridili, nasionale polisiewoordvoerder, gewaarsku. In hierdie stadium ontvang slegs gesondheidsorgwerkers die entstof ingevolg die regering se Sisonke-program. Die polisie het in November toegeslaan op ŉ pakhuis in Germiston en vier mense in hegtenis geneem vir oortredings van die Wet op Vervalste Goedere, oortredings van doeane- en aksynswetgewing, asook oortredings van die Wet op Medisyne en Verwante Middels. Beslag is gelê op 2 400 dosisse vervalste entstof en maskers ten bedrae van sowat R6 miljoen. Muridili sê die polisie gaan voort met ondersoeke na enigeen betrokke by georganiseerde misdaadsindikate wat hul self probeer verryk deur ongeregistreerde en onwettige medisyne te smokkel en versprei. Enigiemand met inligting oor die verkoop van Covid-19-entstof kan die polisie se Stop Misdaadnommer bel by 08600 10111.